《秋日草堂承岑蒲谷方伯见过作长句见贻次韵奉答》
明代·黄佐

玉露湛湛金风凉，华轩鼎来登草堂。堂前荷芰摇野色，碧水澹荡天苍茫。

只鸡斗酒延客坐，侑以茗碗兼梨浆。尊前谈笑肝胆露，人生只合循天常。

红尘不到绿阴里，浇花洗竹粗康强。长安几度奕棋似，蚁争蜗战遥相望。

当年子献天人策，我正滥作瀛洲客。文章何曾直杯水，容容之徒憎谔谔。

情陈密表谢金銮，极目羡子翔寥廓。归来凿翠开烟萝，先人敝庐未萧索。

谁将黄纸下沧洲，加我獬冠如絷缚。浩然弃去重赋归，手上龙渊任挥霍。

曳裾从我多文儒，舞雩日与清风俱。咏归每诵杜陵句，懒性从来水竹居。

日长隐几谁相对，满架芸香惟贮书。展书阅罢松涛起，万古閒愁皆破除。

有时涉园自成趣，皓月忽照柴门枢。振衣台上咽晨旭，欹枕池边聆夜鱼。

蒲翁蒲翁天下士，胸中独抱淩云气。薇垣柏府多政声，周公不梦吾衰矣。

共搔白发忆青年，晚节寒香觉今是。作诗宛似骊龙光，光射晴空粲霞绮。

啁啾丝管彼何人，徒羡豪门役珠履。浊醪粗饭倘不嫌，拥彗过从自今始。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。